《寒山别馆对雨同来殷作》
清代·张熙纯

际晓天蝉吟，凉云荫乔木。玉琴泛商声，寥寥感旧独。

故人轸离居，暇日惠高躅。烟萝结清欢，岚影散遐瞩。

飞雨忽来过，筠翠霭新沐。稍迷云外峰，复乱林中瀑。

颇涤尘虑烦，焉念流景速。嘉藻时见遗，瑶尊更相属。

松阴淡欲暝，残钟度空谷。

作者简介：（1725—1767）江苏上海人，字策时，号少华。乾隆三十年召试举人，赐内阁中书。工词，极缠绵，以韵胜。有《昙华阁词》、《华海堂集》。